Marnaka I
Marnaka I – upelis šiaurės Lietuvoje, Kupiškio rajone; Marnakos kairysis intakas. Prasideda Siaurių kaimo laukuose, teka dirbamais laukais, ganyklomis ir sodybų pakraščiais vakarų kryptimi, įteka į Marnaką 3,1 km nuo jos žiočių ties Varaniškiais. Visa upelio vaga sureguliuota. Gyvenvietės ties Marnaka I: Siauriai, Varniškiai, Oniūnai, Gražiškiai, Varaniškiai. Šalia upelio, aukštupyje ir vidurupyje, yra du valstybės saugomi kultūros paveldo objektai: Žegunių kaimo senosios kapinės ir Oniūnų kaimo senosios kapinės. Aleksandro Vanago nuomone, upėvardis gali būti kilęs iš augalo pavadinimo marnaka – „brantas, kurnė, lipikas, putokšlė“.